杜甫 《望岳》 岱宗夫如何?齐鲁青未了.造化钟神秀,阴阳割昏晓.荡胸生层云,决眦入归鸟.会当凌绝顶,一览众山小.《登岳阳楼》 昔闻洞庭水,今上岳阳楼.吴楚东南坼,乾坤日夜浮.亲朋无一字,老病有孤舟.戎马关山北,凭轩涕泗流.《江畔独步寻花》 黄四娘家花满蹊,千朵万朵压枝低.留连戏蝶时时舞,自在娇莺恰恰啼.《绝句》 两只黄鹂鸣翠柳,一行白鹭上青天.窗含西岭千秋雪,门泊东吴万里船.綦毋潜 《春泛若耶溪》 幽意无断绝,此去随所偶.晚风吹行舟,花路入溪口.际夜转西壑,隔山望南斗.潭烟飞溶溶,林月低向后.生事且弥漫,愿为持竿叟.王维 《青溪》 言入黄花川,每逐青溪水.随山将万转,趣途无百里.声喧乱石中,色静深松里.漾漾泛菱荇,澄澄映葭苇.我心素已闲,清川澹如此.请留盘石上,垂钓将已矣.《终南山》 太乙近天都,连山接海隅.白云回望合,青霭入看无.分野中峰变,阴晴众壑殊.欲投人处宿,隔水问樵夫.孟浩然 《秋登万山寄张五》 北山白云里,隐者自怡悦.相望始登高,心随雁飞灭.愁因薄暮起,兴是清秋发.时见归村人,平沙渡头歇.天边树若荠,江畔洲如月.何当载酒来,共醉重阳节.《望洞庭湖赠张丞相》 八月湖水平,涵虚混太清.气蒸云梦泽,波撼岳阳城.欲济无舟楫,端居耻圣明.坐观垂钓者,徒有羡鱼情.《宿桐庐江寄广陵旧游》 山瞑听猿愁,沧江急夜流.风鸣两岸叶,月照一孤舟.建德非吾土,维扬忆旧游.还将两行泪,遥寄海西头.常建 《题破山寺后禅院》 清晨入古寺,初日照高林.竹径通幽处,禅房花木深.山光悦鸟性,潭影空人心.万籁此俱寂,但馀钟磬音.王之涣 《登鹳雀楼》 白日依山尽,黄河入海流.欲穷千里目,更上一层楼.《凉州词》 黄河远上白云间,一片孤城万仞山.羌笛何须怨杨柳,春风不度玉门关.王勃 《滕王阁诗》 滕王高阁临江渚,佩玉鸣鸾罢歌舞.画栋朝飞南浦云,珠帘暮卷西山雨.闲云潭影日悠悠,物换星移几度秋.阁中帝子今何在?槛外长江空自流.李白 《登金陵凤凰台》 凤凰台上凤凰游,凤去台空江自流.吴宫花草埋幽径,晋代衣冠成古丘.三山半落青天外,一水中分白鹭洲.总为浮云能破日,长安不见使人愁.《早发白帝城》 朝辞白帝彩云间,千里江陵一日还.两岸猿声啼不住,轻舟已过万重山.《望庐山瀑布》 日照香炉生紫烟,遥看瀑布挂前川.飞流直下三千尺,颖是银河落九天.《望天门山》 天门中断楚江开,碧水东流至此回.两岸青山相对出,孤帆一片日边来.《黄鹤楼送孟浩然之广陵》 故人西辞黄鹤楼,烟花三月下扬州.孤帆远影碧空尽,唯见长江天际流.